Məhyəddin Abbasov

Məhyəddin Abbasov (tam adı: Abbasov Məhyəddin Paşa oğlu; d. 10 fevral 1910, Nuxa (indiki Şəki şəhəri) - ö. 28 dekabr 1974, Şəki şəhəri) — 1945-1974-cü illərdə "Şəki fəhləsi"/"Nuxa fəhləsi" və "Lenin bayrağı" qəzetinin redaktoru.

 Həyatı 
Məhyəddin Abbasov 1910-cu ildə Nuxa şəhərində fəhlə ailəsində anadan olmuşdur. Kiçik yaşlarından valideynlərini itirmiş, Nuxadakı 1 №-li fabrikdə baramaaçan işləmişdir. Əmək fəaliyyətinin ilk illərindən  «M.Paşa oğlu», «Görən», «Mübariz» imzaları ilə "Şəki fəhləsi" qəzetinin və respublika qəzetlərinin səhifələrində məqalə, oçerk, felyeton və məktublarla çıxış etmişdir.

1927-ci ildə Azərbaycan Pedoqoji İnstitutuna daxil olur. 1928-ci ildən "Şəki fəhləsi" qəzeti redaksiyasında ədəbi işçi, daha sonra məsul katib vəzifəsində işləyir. İnstitutu bitirdikdən sonra, əvvəl Nuxanın ayrı-ayrı məktəblərində, daha sonra isə Nuxa Pedaqoji Texnikumunda müəllim işləyir. Böyük Vətən müharibəsində iştirak edir, 1944-cü ildə isə qəlpə yarasından sol qolunu itirərək arxa cəbhəyə tərxis edilir.

1944-cü ildə “Nuxa fəhləsi” qəzetinin şöbə müdiri, 1945-ci ildə isə  redaktoru olmuş və ömrünün sonuna kimi bu vəzifədə çalışmışdır.

Bəxtiyar Vahabzadənin "Gülüstan" poeması da ilk dəfə "Nuxa fəhləsi"ndə — M.Abbasovun redaktorluğu dövründə çap edilmişdir.

1971-ci ilin dekabrında Məhyəddin Abbasovun redaktoru olduğu "Şəki fəhləsi" qəzetinin 50 ilik yubileyi ilə əlaqədar, qəzet Azərbaycan SSR Ali Sovetinin Fəxri Fərmanı ilə təltif edilmiş, Məhyəddin Abbasova isə  Azərbaycan SSR Əməkdar Mədəniyyət işçisi fəxri adı verilmişdir"İpəkçi" qəzeti, 20 dekabr 1971-ci il. №34-35 (1087-88).

Məhyəddin Abbasov  redaktorluq fəaliyyəti ilə yanaşı, ömrünün sonuna qədər pedaqoji fəaliyyətini də davam etdirmiş, M.Qorki adına 10 saylı orta məktəbdə (indiki R.B. Əfəndiyev adına məktəbdə) fizika fənnindən dərs demişdi.

M.Abbasov 1974-cü il dekabr ayının 28-də vəfat etmişdir. Dəfnindən əvvəl, cənazəsi Şəki şəhər sovetinin iclas zalına qoyulmuş və mərhumla izdihamlı vida mərasimi təşkil olunmuşdur.

 İstinadlar 

 Xarici keçidlər 
 "İpəkçi" qəzeti, 22 noyabr 2011-ci il
 "İpəkçi" qəzeti, 7 mart 2013-cü il
 İlham Abbasov,  Xalq şairi Bəxtiyar Vahabzadə, - 2014. Mədəniyyət.- 12 fevral.- S. 10
 Tural ADIŞİRİN, Şəki folklor mühitində aşıq sənətinin inkişafı (1960-90-cı illər)
 Ziyadxan Əliyev. "Sandıq ədəbiyyatına" "yaşıl" və "qırmızı" işıq yandıranlar. "Ədəbiyyat" qəzeti, 14 noyabr, 2014. Səh. 6. 

Kateqoriya:Azərbaycan jurnalistləri
Kateqoriya:İkinci Dünya müharibəsi iştirakçıları
Kateqoriya:Şəkidə doğulanlar
Kateqoriya:Şəkidə vəfat edənlər
Kateqoriya:Publisistlər
Kateqoriya:Azərbaycanlı jurnalistlər
Kateqoriya:XX əsr jurnalistləri